**Informatīvais ziņojums**

**„Par veikto finanšu un ekonomisko aprēķinu nacionālās koncertzāles (ar konferenču centru) projekta īstenošanai publiskās un privātās partnerības jomā Rīgā rezultātiem, secinājumiem un turpmāko rīcību”**

Rīga,

2018

**Ievads**

 Informatīvais ziņojums „Par veikto finanšu un ekonomisko aprēķinu nacionālās koncertzāles projekta īstenošanai publiskās un privātās partnerības jomā Rīgā rezultātiem, secinājumiem un turpmāko rīcību”sagatavots, pamatojoties uz Ministru kabineta 2016.gada 14.novembra rīkojumā Nr.673 „Par konceptuālo ziņojumu „Par akustiskās koncertzāles īstenošanas modeli Rīgā”” (turpmāk – MK rīkojums Nr.673) 3.punktā doto uzdevumu Kultūras ministrijai (turpmāk – KM) sadarbībā ar Ekonomikas ministriju (turpmāk – EM) izstrādāt konceptuālajā ziņojumā ietvertā akustiskās koncertzāles Rīgā īstenošanas modeļa C alternatīvas 2.varianta finanšu un ekonomiskos aprēķinus un kultūras ministram līdz 2017.gada 30.jūnijam iesniegt noteiktā kārtībā Ministru kabinetā rīkojuma projektu par akustiskās koncertzāles Rīgā projekta īstenošanu.

**1.Veikto darbu izklāsts hronoloģiskā secībā**

2016.gada beigās tika uzsākta atklāta konkursa „Par finanšu un ekonomisko aprēķinu izstrādi Nacionālās koncertzāles projekta Rīgā īstenošanai publiskās un privātās partnerības jomā” ietvara un darba uzdevuma definēšana, kā arī nolikuma un tehniskās specifikācijas izstrāde.

2017.gada martā atklāta konkursa tehniskajā specifikācijā iekļautās prasības un nolikuma projekts tika apspriests ar Centrālās Finanšu un līgumu aģentūras (turpmāk – CFLA) un Finanšu ministrijas (turpmāk – FM) ekspertiem un, ņemot vērā ekspertu komentārus un ieteikumus, konkursa dokumentācija tika pārskatīta un būtiski pārstrādāta. 2017.gadā 3.maijā tika izsludināts atklāts konkurss „Par finanšu un ekonomisko aprēķinu izstrādi Nacionālās koncertzāles projekta Rīgā īstenošanai publiskās un privātās partnerības jomā”.

2017.gada 13.jūnijā KM tika iesniegti 5 pretendentu piedāvājumi pakalpojuma sniegšanai.

Komisijai izvērtējot iesniegtos piedāvājumus un nosakot saimnieciski visizdevīgāko, saskaņā ar iepirkuma nolikumā izvirzītajām prasībām, tika pieņemts lēmums atzīt par saimnieciski visizdevīgāko piedāvājumu un slēgt iepirkuma līgumu ar SIA „*PricewaterhouseCoopers*” (turpmāk – SIA *PWC*).

2017.gada 13.jūlijā viens no pretendentiem IUB iesniedza sūdzību par pakalpojuma veicēja iepirkuma procedūras rezultātiem, līdz ar to līguma slēgšana aizkavējās par 2 mēnešiem.

2017.gada 7.septembrī noslēgts iepirkuma līgums ar SIA *PWC* par finanšu un ekonomisko aprēķinu izstrādi Nacionālās koncertzāles projekta īstenošanai publiskās un privātās partnerības (turpmāk – PPP) jomā Rīgā.

2018.gada 13.marta Ministru kabineta sēdē tika atbalstīts priekšlikums KM līdz 2018.gada 1.maijam lēmuma pieņemšanai Ministru kabinetā iesniegt izvēlēto nacionālās koncertzāles un konferenču centra Rīgā projekta īstenošanas modeļa risinājumu ES fondu darbības programmas „Izaugsme un nodarbinātība” 5.6.1. specifiskā atbalsta mērķa „Veicināt Rīgas pilsētas revitalizāciju, nodrošinot teritorijas efektīvu sociālekonomisko izmantošanu”(turpmāk – 5.6.1.SAM) ietvaros, atbilstoši MK rīkojumam Nr.673 un informatīvā ziņojuma 4.sadaļā sniegtajai informācijai. 2018.gada 20.aprīlī tika pabeigta aprēķinu izstrāde koncertzāles un konferenču centra projekta īstenošanas modeļiem.

**2. Koncertzāles (ar konferenču centru)**

**ieviešanas modeļu aprēķinu rezultāti**

**un secinājumi**

Atbilstoši 2016.gada 14.novembra konceptuālajam ziņojumam „Par akustiskās koncertzāles īstenošanas modeli Rīgā”, koncertzāles un konferenču centra sekmīgai ekspluatācijai ir identificēti sekojoši minimālie tehniskie parametri un prasības:

* + akustiskā koncertzāle ar auditorijas ietilpību 1 300 (viens tūkstotis trīs simti) apmeklētāji un akustiskās koncertzāles galvenajam rezidentam: Latvijas Nacionālajam simfoniskajam orķestrim (turpmāk – LNSO) – nepieciešamās telpas biroja un mēģinājumu vajadzībām (minimāli 1100 m2);
	+ konferenču centrs ar auditorijas ietilpību līdz 3 000 (trīs tūkstoši) apmeklētājiem, ieskaitot, *break-out* telpas;
	+ atbalsta telpas centra sekmīgas un efektīvas ekspluatācijas nodrošināšanai (foajē, publikas garderobe, ēdināšanas vietas u.c.);
	+ publiskā ārtelpa un autostāvvieta koncertzāles un konferenču centra apmeklētājiem;
	+ koncertzāles un konferenču centra sekmīgai funkcionēšanai nepieciešamās inženierkomunikācijas un inženierbūves;
	+ komercplatību ēkas.

**2.1. Koncertzāles un konferenču centra projekts**

**kādā no Rīgas degradētajām teritorijām**

Jaunas koncertzāles un konferenču centra būvniecība kādā no Rīgas degradētajām teritorijām dotu ieguldījumu ne tikai konkrētās teritorijas revitalizācijā, t.sk., veicinot privātās investīcijas konkrētajā teritorijā, bet arī ļautu pretendēt uz ES fondu līdzfinansējumu līdz 20 miljoniem *euro* 5.6.1.SAMietvaros, samazinot koncertzāles un konferenču centra būvniecībai nepieciešamos budžeta līdzekļus. 5.6.1.SAM mērķis ir veicināt Rīgas pilsētas revitalizāciju, nodrošinot teritorijas efektīvu sociālekonomisko izmantošanu, ieguldot tādu degradēto objektu un teritoriju revitalizācijā, kas, izveidojot un pārbūvējot maza mēroga sabiedrisku, kultūras, sporta un infrastruktūras objektus, kvantitatīvā izteiksmē paredzēs lielāko revitalizācijas efektu un lielākos privātos līdzieguldījumus, kā arī nodrošinās pievienoto vērtību nacionālajā līmenī atbilstoši mērķiem un uzdevumiem, kas noteikti nacionālajos plānošanas dokumentos kultūras, sporta, tūrisma vai citās nozarēs.

Potenciālas akustiskās koncertzāles būvniecības kontekstā Rīgas neattīstītās vai pamestās (degradētās) teritorijas ar revitalizācijas potenciālu 2014. gadā analizēja arhitektu birojs “Nams”. Pētījumā padziļināti tika pētītas un analizētas apkaimes, kurās koncertzāles izvietošana potenciāli pozitīvi ietekmētu apkaimes revitalizāciju un turpmāko attīstību, ņemot vērā gan pašreizējo situāciju, gan iespējamo resursu piesaisti un attīstības scenārijus pārskatāmā nākotnē.

2016. gada 9. februāra konceptuālajā ziņojumā „Par Eiropas Savienības fondu darbības programmas „Izaugsme un nodarbinātība” 5.6.1.specifiskā atbalsta mērķa „Veicināt Rīgas pilsētas revitalizāciju, nodrošinot teritorijas efektīvu sociālekonomisko izmantošanu” ieviešanu”identificētas atbalstāmās teritorijas un to ietvaros attīstāmās funkcijas atbilstoši to revitalizācijas potenciālam no rekomendētajām teritorijām, kuras pašlaik nav apbūvētas un atbilst 5.6.1.SAM ietvaros izvirzītajām prasībām revitalizējamajām teritorijām. Koncertzāles un konferenču centra būvniecībai kā piemērotākās atzītas Skanstes un Torņakalna apkaimes.

Rīgas pašvaldības īpašumā gan Skanstes, gan Torņakalna apkaimēs ir pieejami vairāki zemes gabali, kas varētu būt piemēroti projekta īstenošanai, taču tie esošajā situācijā ir apbūvēti vai tos ieplānots izmantot citiem mērķiem. Tā kā projekta realizācijai uzkrājums valsts budžetā nav ticis veikts un statistiskā klasifikācija un ietekme uz vispārējā valdības sektora ārējo parādu ir būtisks faktors, SIA *PWC* bija nepieciešams vērtēt opciju realizēt projektu PPP ietvaros. Turklāt, tā kā iegūt piemērotu apbūves gabalu valsts īpašumā minētajās teritorijās nav iespējams, noteikto ES fondu apguves termiņu dēļ, proti, projektu īstenošana ir jāpabeidz līdz 2022.gada 31.decembrim, PPP projekts būtu īstenojams uz privātajam partnerim piederoša apbūves gabala.

Vērtējot īstenošanas modeļu iespējamos variantus, papildu tika pētīta iespēja īstenot projektu sadarbībā ar Latvijas Universitāti (turpmāk - LU) uz LU piederošas zemes Torņakalnā, tomēr konferenču centra būvniecību Torņakalna apkaimē piesardzīgi vērtē darījumu tūrisma nozares eksperti, savu nostāju skaidrojot ar to, ka apkaimē nav pieejamas pietiekami daudz viesnīcas, kā arī trūkst citas tūrisma attīstībai nepieciešamās infrastruktūras, lai Rīga un konkrētais konferenču centrs būtu konkurētspējīgs lielo starptautisko konferenču rīkošanas tirgū.

Padziļinātas situācijas izpētes un aprēķinu izstrādes gaitā pakalpojuma sniedzējs SIA *PWC* nonāca pie secinājumiem, ka:

a) Rīgai un Latvijai ir nepieciešama gan akustiskā koncertzāle, gan konferenču centrs, jo abu būvju nepieciešamība ir pamatota gan plānošanas dokumentos, gan ir pamatojama ar sociālekonomiskajiem ieguvumiem no projekta īstenošanas;

b) lai piesaistītu ES fondu finansējumu plānotajā PPP**, projekts īstenojams ļoti saspringtā termiņā – līdz 2022. gada decembrim, kas rada augstu risku projekta izpildes un ieviešanas kvalitātē**, proti, PPP konkursa nolikuma vai rezultātu apstrīdēšana var rezultēties procedūras ieilgšanā, kas turpmāk ietekmētu jau tā ierobežoto objekta projektēšanas un būvniecības laiku[[1]](#footnote-1).Iespējas tirgū „iegūt” jau “gatavu” projekta risinājumu ir apgrūtinātas, jo koncertzālei un konferenču centram ir jāatbilst specifiskām prasībām un tas nav standartizēts „produkts”. Citu līdzīga apjoma būvju projektēšana ir tikusi veikta daudz ilgākā termiņā;

c) **PPP projekts būtu jāīsteno uz publiskas personas zemes**, jo projekta īstenošana ar PPP uz privātpersonai piederoša nekustamā īpašuma zemes gabala satur **paaugstinātu subjektivitātes risku** pretendentu pieteikumu izvērtēšanā, kā arī **konkurences ierobežošanas risku** attiecībā uz nevienlīdzīgām pozīcijām, kādās atrodas iespējamie PPP konkursa pretendenti. Arī **sarunu procedūras rīkošana ar vienu pretendentu**, kura rīcībā būtu piemērots nekustamais zemes īpašums projekta realizēšanai, **satur augstu juridisko risku**, jo procedūras īstenošanu nepieciešams pamatot atbilstoši Publisko iepirkumu likumam, t.sk., pamatot, ka sarunu procedūra ar vienu pretendentu tiek uzsākta, jo nav konkurences tehnisku iemeslu dēļ nevis tāpēc, ka konkurences trūkumu izraisījušas nepamatoti augstas iepirkuma prasības. Turklāt arī starptautiskajā praksē nav realizēti līdzvērtīgi projekti, kur PPP iepirkuma ietvaros tiktu iegādāta gan zeme, gan ēka, gan operators;

d) pastāv augsts risks, ka publiskajam partnerim neizdotos minētajos termiņos iegūt savā īpašumā piemērotu zemes gabalu, jo identificētajās apkaimēs – Skanstē un Torņkalnā nav brīvu (neapbūvētu) un pēc konfigurācijas atbilstošu, publiskai personai piederošu zemes gabalu.

Lai atrastu atbilstošāko koncertzāles projekta īstenošanas modeli, papildu bija nepieciešams veikt izpēti un aprēķinus arī 2016.gada 14.novembra konceptuālā ziņojumā „Par akustiskās koncertzāles īstenošanas modeli Rīgā” minētajai alternatīvai „A”, kas paredz to, ka projekta attīstību un īstenošanu nodrošina valsts.

## **2.2. Koncertzāles ar konferenču funkciju projekts AB dambī**

Plāns par koncertzāles būvniecību uz AB dambja vēl pēc skiču konkursa tika pārtraukts 2009. gadā, pamatīgi samazinot valsts budžeta izdevumus finanšu krīzes rezultātā. Projekta izmaksas 2009. gadā tika prognozētas virs 100 miljoniem *euro*, kas sevī ietvēra gan AB dambja labiekārtošanu un stiprināšanu, gan arī pašas koncertzāles (t.sk., pazemes autostāvvietas) projektēšanas un būvniecības izmaksas.

2018. gadā atjaunotās izmaksu prognozes AB dambja koncertzāles skiču konkursā uzvarējušajam projektam ar samazinātu telpu programmu (lielā zāle ar 1300 skatītāju vietām ir saglabāta) liecina, ka projekta būvniecībai būtu nepieciešami **118 miljoni *euro* (t.sk. PVN), no tiem 22.5 miljoni *euro* (t.sk. PVN) AB dambja stiprināšanai, labiekārtošanai, pievedceļu un tiltu izveidei un 5.9 miljoni *euro* (t.sk. PVN) projektēšanai un konsultācijām. Būtiski, ka AB dambja stiprināšanai un labiekārtošanai būtu iespējams piesaistīt ES fondu līdzfinansējumu ES fondu darbības programmas „Izaugsme un nodarbinātība” 5.5.1. specifiskā atbalsta mērķa „Saglabāt, aizsargāt un attīstīt nozīmīgu kultūras un dabas mantojumu, kā arī attīstīt ar to saistītos pakalpojumus” (turpmāk – 5.5.1.SAM) ietvaros.**

Līdzfinansējuma piesaiste 5.5.1.SAM ietvaros, salīdzinot ar finansējuma piesaisti 5.6.1.SAM ietvaros, ir atšķirīga ar to, ka 5.5.1.SAM un AB dambja projekta gadījumā finansējums nav paredzēts koncertzāles ēkas būvniecībai, bet tikai paša AB dambja labiekārtošanai, stiprināšanai un pievedceļu izveidei. Tas nozīmē, ka iepriekš aprakstītie riski, kas izriet no 5.6.1.SAM apgūšanas ļoti saspringtā laika grafika, lai paspētu īstenot gan PPP iepirkumu, gan arī atvēlēt pietiekami daudz laika koncertzāles būvniecībai uz šo scenāriju neattiecas, jo ir iespēja projektu īstenot divos posmos:

* pirmais posms – laikā līdz 2022. gada 31. decembrim Rīgas Dome (vai kāda Rīgas pašvaldības kapitālsabiedrība) veic AB dambja labiekārtošanu, stiprināšanu, pievedceļu un tiltu izveidi, izmantojot 5.5.1.SAM līdzfinansējumu. Tiek pieņemts lēmums par koncertzāles būvniecības finansēšanas modeli un būvniecības juridisko formu, veikta koncertzāles projektēšana;
* otrais posms tiek uzsākts uzreiz pēc pirmā posma, veicot koncertzāles būvniecību saskaņā ar izvēlēto finansēšanas modeli un juridisko formu. Otrā posma īstenošanai identificētas divas alternatīvas:

a) PPP (publiskais partneris pagaidām nav skaidrs, iespējams, Rīgas Dome vai KM);

b) bāzes scenārijs – tradicionālais iepirkums par budžeta līdzekļiem.

Sākotnējās izmaksu prognozes projekta dzīves cikla laikā, atkarībā no izvēlētās projekta Otrā posma īstenošanas alternatīvas, skat. attēlā zemāk.

I posms – 22.5milj, EUR

Projektēšana – 5.9 milj, EUR

2006.gada februārī veikta AB dambja inženiertehniskā izpēte, darbu veicējs SIA „GeoConsultants”. 2007.gadā biedrība „Latvijas Būvinženieru savienība” secināja, ka nav tehnisku šķēršļu īstenot starptautiskā skiču projektu uzvarējušā arhitektu biroja „Sīlis, Zābers un Kļava” akustiskās koncertzāles projektu uz AB dambja. Tomēr sākotnēji secināms, ka koncertzāles un konferenču centra telpas AB dambī nebūs pilnībā pielāgojamas lielo konferenču funkciju nodrošināšanai starptautiskajā līmenī, ņemot vērā, ka šīs funkcijas sekmīgai ekspluatācijai ir identificēts, ka nepieciešamas auditorijas ar ietilpību līdz 3 000 apmeklētājiem. Pēc SIA *PWC* sniegtajiem datiem, Rīga ir iecienīts darījuma tūrisma galamērķis, kur jau tiek nodrošinātas dažāda veida un mērķauditoriju konferences līdz 1000 dalībniekiem.

Lai nodrošinātu būvprojekta atbilstību normatīvajiem aktiem, būvprojekta izstrādes procesā un īstenojot projektu, tiks veiktas atbilstošas tehniskās apsekošanas un  būvekspertīzes Ja AB dambja labiekārtošanai, stiprināšanai un pievedceļu izveidei tiks piesaistīts ES fondu līdzfinansējums 5.5.1.SAM ietvaros, netiks ietekmēta 5.6.1.SAM īstenošana un rezultatīvo rādītāju sasniegšana. 5.6.1.SAM ietvaros noteikti rādītāji tiks sasniegti, ņemot vērā 5.6.1.SAM projektu iesniedzēju sniegtos datus par iznākuma un rezultāta rādītājiem.

|  |
| --- |
| **5.6.1.specifiskā atbalsta mērķa „Veicināt Rīgas pilsētas revitalizāciju, nodrošinot teritorijas efektīvu sociālekonomisko izmantošanu” noteikto rādītāju sasniegšanas prognozes** |
|   Rādītāji   Projekti | Pilsētu teritorijās izveidota vai atjaunota sabiedriskā telpa (m2) | Uzceltas vai atjaunotas sabiedriskās publiskās vai komercēkas pilsētās (m2) | Atjaunoto, izveidoto un rekonstruēto sabiedrisko un infrastruktūras objektu skaits (skaits) | Piesaistītās privātās investīcijas atbalstītajās teritorijās 3 gadus pēc projekta pabeigšanas (euro) |
| Kultūras un sporta kvartāla izveide Grīziņkalna apkaimē | 103 195 | 35 000 | 7 | 16 500 000 |
| VEF Kultūras pils rekonstrukcija  | 9 421 | 6 385 | 1 | 55 000 000 |
| Skatuves mākslu dekorāciju darbnīcu un mēģinājuma zāles kompleksa izveide Lubānas ielā 80, Rīgā | 2 900 | 3 300 | 1 | 2 250 000 |
| Starpdisciplinārā izglītības, kultūras un radošo industriju atbalsta centra "TabFab" izveide nekustamajā īpašumā Miera ielā 58a, Rīgā | 2 500 | 8 868 | 2 | 3 000 000 |
| Prototipēšanas darbnīcas „Riga Makerspace” izveide nekustamajā īpašumā A. Briāna ielā 13, Rīgā | 1 500 | 3 600 | 1 | 2 000 000 |
| KOPĀ | 119 516 | 57 153 | 12 | 78 750 000 |
| **Plānotā vērtība (2023.gadā)** | **10 000** | **20 000** | **12** | **210 000 000 (bāzes vērtība - 150 000 000)** |

**3. Turpmākā rīcība**

Ņemot vērā identificētos riskus koncertzāles un konferenču centra projekta īstenošanai sadarbībā ar privāto partneri kādā no Rīgas apkaimēm – Skanstē vai Torņkalnā, KM plāno virzīt lēmumu pārtraukt MK rīkojumā Nr.673 minētā C ieviešanas modeļa izstrādi, kā arī atzīt par spēku zaudējušu MK rīkojumu Nr.673.

Lai uzsāktu koncertzāles ar konferenču funkciju projekta sagatavošanu un pirmā posma īstenošanu, līdz 2018.gada 11.septembrim KM izstrādās un iesniegs noteiktā kārtībā Ministru kabineta grozījumus Ministru kabineta 2016.gada 29.marta noteikumos Nr. 188 „Darbības programmas „Izaugsme un nodarbinātība” 5.6.1. specifiskā atbalsta mērķa „Veicināt Rīgas pilsētas revitalizāciju, nodrošinot teritorijas efektīvu sociālekonomisko izmantošanu” īstenošanas noteikumi” un Ministru kabineta 2017.gada 24.oktobra noteikumos Nr.635 „Darbības programmas „Izaugsme un nodarbinātība” prioritārā virziena „Vides aizsardzības un resursu izmantošanas efektivitāte” 5.5.1. specifiskā atbalsta mērķa „Saglabāt, aizsargāt un attīstīt nozīmīgu kultūras un dabas mantojumu, kā arī attīstīt ar to saistītos pakalpojumus” trešās projektu iesniegumu atlases kārtas „Ieguldījumi kultūras un dabas mantojuma attīstībai nacionālas nozīmes attīstības centru pašvaldībās” īstenošanas noteikumi” (turpmāk – 2017.gada 24.oktobra MK noteikumi Nr.635), paredzot finansējuma pārdali no 5.6.1.SAM uz 5.5.1.SAM ERAF finansējumu 23 192 193 *euro*, tai skaitā snieguma rezervi 2 451 484 *euro*  apmērā, minēto finansējumu novirzot kultūras mantojuma atjaunošanai un ar to saistītās infrastruktūras izveidei ar mērķi izveidot nacionālo koncertzāli ar konferenču funkciju Rīgas pilsētā.

Ņemot vērā, ka 5.5.1.SAM trešo atlases kārtu īsteno atbilstoši [Eiropas Savienības struktūrfondu un Kohēzijas fonda 2014.–2020. gada plānošanas perioda vadības likuma](https://likumi.lv/ta/id/267471-eiropas-savienibas-strukturfondu-un-kohezijas-fonda-2014-2020-gada-planosanas-perioda-vadibas-likums) [10. panta](https://likumi.lv/ta/id/267471-eiropas-savienibas-strukturfondu-un-kohezijas-fonda-2014-2020-gada-planosanas-perioda-vadibas-likums#p10) otrās daļas 17. punktam, būs nepieciešams veikt grozījumus Ministru kabineta 2015. gada 10. novembra rīkojumā Nr. 709 „Par integrēto teritoriālo investīciju specifisko atbalsta mērķu finansējuma kopējo apjomu katram nacionālas nozīmes attīstības centram un kopējiem rezultatīvajiem rādītājiem nacionālas nozīmes attīstības centru grupai”, precizējot iekļauto kopējo finansējuma un iznākuma rādītāju apjomu.

Lai nodrošinātu koncertzāles ar konferenču funkciju projekta plānošanu un pirmā posma īstenošanas uzsākšanu, KM izstrādās un līdz 2018.gada 4.decembrim iesniegs noteiktā kārtībā Ministru kabinetā konceptuālo ziņojumu par akustiskās koncertzāles projekta īstenošanu sadarbībā ar Rīgas domi uz pašvaldības īpašumā esošas zemes Rīgas centrā, konceptuālajā ziņojumā ietverot informāciju par akustiskās koncertzāles ar konferenču funkciju apsaimniekošanas modeli, projekta īstenošanas termiņiem, objekta novietnes pamatojumu, finansēšanas pamatojumu, kā arī valsts un pašvaldības sadarbības līguma nosacījumus akustiskās koncertzāles projekta īstenošanā.

Pēc konceptuālā ziņojuma izskatīšanas KM, atbilstoši Ministru kabineta atbalstītajam risinājumam, izstrādās likumprojektu par koncertzāles ar konferenču centra projekta īstenošanu.

Kultūras ministra p.i.

tieslietu ministrs Dz.Rasnačs

Vīza: Valsts sekretāre D.Vilsone

Z.Saulīte

Zanda.Saulite@km.gov.lv

1. Īstenojot iecerēto PPP konkursu par akustiskās koncertzāles un konferenču centra būvniecību kādā no Rīgas degradētajām teritorijām, privātajam partnerim jāspēj:

	1. savlaicīgi nodrošināt piemērota apbūves platība koncertzāles un konferenču centra būvniecībai Rīgā teritorijā, kas iekļauta Rīgas degradēto teritoriju sarakstā, atbilstoši Konceptuālajam ziņojumam par 5.6.1.SAM ieviešanu;
	2. uzprojektēt, uzbūvēt konferenču centru un akustisko koncertzāli, atbilstoši izvirzītajām prasībām līdz 2023.gadam;
	3. nodrošināt konferenču centra un akustiskās koncertzāles uzturēšanu 27 gadus pēc nodošanas ekspluatācijā;
	4. nodrošināt konferenču centra operēšanu;
	5. nodrošināt koncertzāles operēšanu 148 dienas gadā. [↑](#footnote-ref-1)